Crab & Claw ร้านอาหารซีฟู้ดที่มีเมนูเด่นคือกุ้งล็อบสเตอร์และหอยนางรมอันแสนจะสดใหม่ เพราะก่อนที่มันจะมาให้เราทานนี่แน่นอนยังเห็นมีชีวิตอยู่ในตู้กันเลยทีเดียวครับ นอกจากความสดใหม่ที่ทางร้านนั้นเป็นจุดขายแล้วความครีเอทและความอร่อยของแต่ละเมนูของทางร้านนั้นก็ไม่ยิ่งหย่อนไปกว่ากันเลยทีเดียวครับ

วันนี้ตั้งใจจะมาทานเมนูล็อบสเตอร์ แต่ก็มีโอกาสได้ลองทานเมนูอื่นๆด้วย ซึ่งความอร่อยนั้นก็ถือว่าอยู่ในเกณท์ดีมาก คุ้มค่าราคาที่แม้ว่าอาจจะดูสูงอยู่หน่อย แต่ล็อบสเตอร์ของที่ร้านนี้มาแล้วไม่ทานนั้นถือว่ามาไม่ถึงเลยจริงๆครับ

[วิธีการเดินทาง]
ร้านนี้มีอยู่หลายสาขาครับ แต่ที่สาขาล่าสุดของทางร้านนั้นตั้งอยู่ที่ชั้น G ของห้างสยามพารากอนครับ ร้านอยู่ในโซนร้านอาหารด้านซ้ายของทางห้างที่เลยโซนธนาคารไปหน่อย เดินตรงเข้ามาในโซนนี้แล้วชิดซ้ายไว้เลยครับ ร้านจะอยู่ติดกับร้าน Vivarium ครับ

[บรรยากาศ/การบริการ]
บรรยากาศที่สาขานี้อาจจะไม่ได้ดูหรูหราเหมือนที่สาขาเอมควอเทียครับ เพราะร้านนั้นขนาดเล็กไปหน่อย มีที่นั่งอยู่ไม่เยอะมาก และที่นั่งส่วนใหญ่เป็นแบบเปิดโล่งที่คนเดินผ่านไปผ่านมาสามารถมองเห็นเราทานได้ การตกแต่งร้านนั้นยังทำได้ดีและสวยงามครับ ร้านดูสะอาดมาก คงเพราะเพิ่งเปิดมาได้ไม่นานด้วย 

วันที่ผมไปทาน ลูกค้าที่มาทานที่สาขานี้นั้นไม่ค่อยเยอะเท่าไรครับ พอเข้าร้านมาพนักงานถามก่อนเลยว่าจองไว้หรือเปล่า ฉะนั้นบางวันลูกค้าอาจจะแน่นร้านก็ได้ ทางที่ดีแนะนำให้จองไว้ก่อนดีกว่าครับ การบริการของพนักงานนั้นทำได้ดีและสุภาพเรียบร้อยมากครับ รับออเดอร์เสร็จเมนูต่างๆก็เริ่มทยอยมาเสิร์ฟ รออาหารไม่นานครับ

[รสชาติอาหาร/ความคุ้มค่า]
ร้านนี้เหมาะสำหรับคนที่รักเมนูล็อบสเตอร์และหอยนางรมสดโดยเฉพาะเลยครับ เพราะทางร้านนั้นคัดกุ้งและหอยคุณภาพจากหลากหลายที่มาให้บริการ ซึ่งก็แน่นอนว่าราคาย่อมสูงตามไปด้วยเช่นกันครับ

Clam Chowder Heavy Cream
- เมนูนี้เป็นซุปหอยแคลม เป็นการทานเปิดมื้ออย่างอร่อยตั้งแต่คำแรกที่ได้ลองเลยครับ ซุปหอยนั้นเข้มข้นมาก มีเนื้อแคลมใส่มาให้เยอะ ทางร้านเสิร์ฟมาพร้อมด้วยขนมปังกรอบชิ้นเล็กๆอีกสองสามชิ้น ใส่ลงไปในซุปคลุกเคล้าให้เข้ากันก่อนทาน อร่อยฟินมากๆครับสำหรับเมนูนี้ (5/5)

Lobster Roll
- เมนูนี้เป็นเมนูที่ชอบมากเลยครับ สั่งมาทานแล้วไม่ผิดหวังเลยจริงๆ เนื้อล็อบสเตอร์แน่นๆเสิร์ฟมาในขนมปังนุ่มๆ ก่อนที่จะราดมาด้วยซอสสูตรพิเศษของทางร้าน ทานคู่กันอร่อยสุดๆ นอกจากขนมปังและเบอร์เกอร์แล้ว ทางร้านยังเสิร์ฟเฟรนฟรายมาไว้ให้ทานเพิ่มด้วย ฟรายของทางร้านนั้นก็ทอดมาได้กรอบอร่อยถูกใจเช่นกันครับ (5/5)

Lobster Linguine 
- เมนูนี้เป็นล็อบสเตอร์ลิงกวีนี่ เส้นสปาเก็ตตี้ของที่ร้านนั้นถูกผัดมาอย่างลงตัวกับเนื้อกุ้งล็อบสเตอร์ที่ต้องบอกว่าทางร้านให้มาอย่างไม่หวงเลยครับ รสชาติของลิงกวีนี่ที่ผัดมาก็อร่อยมากๆ ทีแรกคิดว่าจะเฉยๆกับเมนูนี้ แต่ทานแล้วเอาคะแนนเต็มไปเลยครับ (5/5)

วันที่ผมไปทานนั้นตรงกับช่วง Bangkok Restaurant Week พอดี เลยได้ทานทั้งหมดมาแบบถูกสุดๆ เพราะถ้าซื้อแยกแต่ละเมนู แค่ Lobster Roll ก็ 900 บาทแล้วครับ

โดยรวมแล้วจึงประทับใจมากๆกับอาหารมื้อนี้ ทั้งความอร่อย บรรยากาศ การบริการ และความคุ้มค่า เอาคะแนนเต็มไปเลยครับ